Hof se bevinding oor R11 miljoen 'buitensporig' – Hlaudi | Maroela Media
Hlaudi Motsoeneng. (Foto: Facebook/ Hlaudi Motsoeneng)
Hlaudi Motsoeneng, omstrede voormalige bedryfshoof van die SAUK, het 'n onlangse hofbevel dat hy miljoene aan die SAUK moet terugbetaal as "buitensporig" bestempel.
Die Gautengse hooggeregshof het onlangs bevind dat die "suksesbonus" van meer as R11 miljoen wat die SAUK in 2016 aan Motsoeneng uitbetaal het, onreëlmatig en onwetlik was. Hy moet nou dié geld, met rente, aan die SAUK terugbetaal.
"Gedurende my tyd as bedryfshoof het ek 'n merkwaardige bydrae tot die openbare uitsaaier gemaak, waaruit die uitsaaier vandag steeds voordeel trek. Ten spyte hiervan blyk daar 'n obsessie met my mislukking te wees," het Motsoeneng in 'n verklaring gesê.
Hy noem ook dat die SAUK in sy termyn as bedryfshoof meer finansieel stabiel was en werk geskep het, teenoor die huidige situasie waar die uitsaaier mense afdank. "In plaas daarvan dat ek vereer word vir my bydrae, word ek nou gestraf en tot booswig gemaak.
"Die regter is ook onredelik om van my te verwag om R11,5 miljoen terug te betaal, aangesien ek in die eerste plek slegs R6,7 miljoen van die SAUK ontvang het," sê Motsoeneng nou.
Hy hou ook vol die SAUK se raad het die uitbetaling gemaak op grond van die motivering wat voor die raad gedien het en dat die besluit dus geoorloof was.
Hy het reeds sy regspan opdrag gegee om aansoek te doen om die hof se bevinding te appelleer.
"Ek het nooit geld van die SAUK gesteel nie. Ek is bloot deur my base betaal, in erkenning van die goeie werk wat ek gedoen het. Ek is nie spyt oor enige besluit wat ek as die bedryfshoof van die SAUK geneem het nie."